b"\n_START_ARTICLE_\nAmy Irving\n_START_SECTION_\nOppvekst\n_START_PARAGRAPH_\nAmy Irving ble f\xc3\xb8dt i Palo Alto i California. Faren var film- og teaterregiss\xc3\xb8ren\xc2\xa0Jules Irving (f\xc3\xb8dt Jules Israel) og moren er skuespilleren\xc2\xa0Priscilla Pointer. Broren er manusforfatteren og regiss\xc3\xb8ren David Irving (m\xc3\xa5 ikke forveksles med forfatteren David Irving) og s\xc3\xb8steren er sangeren og barned\xc3\xb8vel\xc3\xa6reren Katie Irving. Irvings far var\xc2\xa0j\xc3\xb8disk; det var ogs\xc3\xa5 hennes tippolderfar p\xc3\xa5 morsiden. I oppveksten ble Irving l\xc3\xa6rt opp i den kristne trosretningen kalt Christian Science, og familien har ingen religi\xc3\xb8se tradisjoner._NEWLINE_Irving studerte ved\xc2\xa0American Conservatory Theater i San Francisco p\xc3\xa5 slutten 1960-tallet og tidlig p\xc3\xa5 1970-tallet, og hun var med i flere produksjoner der. Hun studerte ogs\xc3\xa5 ved\xc2\xa0London Academy of Music and Dramatic Art og hadde sin\xc2\xa0off-Broadway-debut i en alder av 17 \xc3\xa5r i\xc2\xa0And Chocolate on Her Chin. Hun gikk ogs\xc3\xa5 p\xc3\xa5\xc2\xa0Professional Children's School\xc2\xa0p\xc3\xa5\xc2\xa0Manhattan\xc2\xa0i\xc2\xa0New York.\n_START_SECTION_\nKarri\xc3\xa8re\n_START_PARAGRAPH_\nAmy Irving stod f\xc3\xb8rste gang p\xc3\xa5 scenen i en alder av to \xc3\xa5r, da hun hadde en sm\xc3\xa5rolle som rollefiguren \xc2\xabPrincess Primrose\xc2\xbb i en oppsetning som hennes far regisserte. Hun hadde en statistrolle fra\xc2\xa01965 til 1966 i Broadway-showet\xc2\xa0The Country Wife i en alder av 12. Rollen gikk ut p\xc3\xa5 \xc3\xa5 selge en hamster til\xc2\xa0Stacy Keach\xc2\xa0i en folkemengdescene. Oppsetningen ble regissert av en familievenn,\xc2\xa0Robert Symonds, eier og direkt\xc3\xb8r for\xc2\xa0Lincoln Center. Da faren d\xc3\xb8de ble Symonds Amys stefar. I l\xc3\xb8pet av seks m\xc3\xa5neder etter at hun dro tilbake til \xc2\xa0Los Angeles fra London Academy of Music and Dramatic Art\xc2\xa0p\xc3\xa5 midten av 1970-tallet, fikk Irving en rolle i en stor filmproduksjon og arbeidet i en rekke TV-serier, blant annet\xc2\xa0Police Woman, Happy Days\xc2\xa0og miniserien\xc2\xa0Once an Eagle\xc2\xa0med motspillere som\xc2\xa0Sam Elliott og\xc2\xa0Glenn Ford, samt en ung\xc2\xa0Melanie Griffith. Hun spilte\xc2\xa0Julie i\xc2\xa0Romeo og Julie ved Los Angeles Free Shakespeare Theatre i 1975. Irving spilte den samme rollen ved\xc2\xa0Seattle Repertory Theatre fra 1982 til 1983._NEWLINE_Irving var p\xc3\xa5 opptakspr\xc3\xb8ve for rollen som prinsesse Leia i\xc2\xa0Star Wars, men den gikk til\xc2\xa0Carrie Fisher. Deretter hadde hun hovedroller i Brian De Palmas filmer\xc2\xa0Farlig kontakt (Gillian Bellaver) og\xc2\xa0Carrie\xc2\xa0(Sue Snell). I 1999 gjentok hun rollen som Sue Snell i The Rage: Carrie 2. Hun spilte mot Richard Dreyfuss i filmen The Competition (1980). I\xc2\xa01980 var hun ogs\xc3\xa5 med i Honeysuckle Rose, hvor hun m\xc3\xa5tte synge. B\xc3\xa5de hun og\xc2\xa0Dyan Cannon spilte countrysangere, og begge skuespillerne sang selv i filmen. I 1983 medvirket hun i\xc2\xa0Barbra Streisands\xc2\xa0regidebut Yentl, og hun ble nominert til Oscar for beste kvinnelige birolle for rollen som Hadass. I 1984 hadde hun en av hovedrollene i Micki + Maude. I 1988 medvirket hun i Susan Sandlers Crossing Delancey (som resulterte i en Golden Globe-nominasjon). Det samme \xc3\xa5ret hadde hun en sangrolle i\xc2\xa0filmen\xc2\xa0Hvem lurte Roger Rabbit?\xc2\xa0som sangstemmen til Jessica Rabbit. I 1997 medvirket hun i Woody Allens Harry bit for bit. Irving medvirket ogs\xc3\xa5 i fjernsynsprogrammet\xc2\xa0Alias som\xc2\xa0Emily Sloane, var prinsesse Anjuli i miniserien\xc2\xa0The Far Pavilions og hadde hovedrollen i fjernsynsproduksjonen\xc2\xa0Anastasia: The Mystery of Anna. Irving har senere spilt i filmene\xc2\xa0Traffic (2000), Tuck Everlasting (2002) og Thirteen Conversations About One Thing (2002), samt i en episode av\xc2\xa0Spesialavsnittet i 2001._NEWLINE_Amy Irving har ogs\xc3\xa5 deltatt i Broadway-oppsetninger som\xc2\xa0Amadeus (hun erstattet\xc2\xa0Jane Seymour\xc2\xa0da hun ble gravid) p\xc3\xa5\xc2\xa0Broadhurst Theatre i ni m\xc3\xa5neder, Heartbreak House med\xc2\xa0Rex Harrison i\xc2\xa0Circle in the Square Theatre, Broken Glass p\xc3\xa5\xc2\xa0Booth Theatre og\xc2\xa0Tre s\xc3\xb8stre med\xc2\xa0Jeanne Tripplehorn og\xc2\xa0Lili Taylor p\xc3\xa5\xc2\xa0Roundabout Theatre. I tillegg har hun medvirket i flere off-Broadway-oppsetninger, blant annet The Heidi Chronicles, The Road to Mecca, The Vagina Monologues i b\xc3\xa5de London og New York, The Glass Menagerie med sin\xc2\xa0mor, Celadine, en verdenspremiere p\xc3\xa5\xc2\xa0George Street Playhouse i\xc2\xa0New Brunswick i New Jersey og i solooppf\xc3\xb8ringen av A Safe Harbor for Elizabeth Bishop, av Marta G\xc3\xb3es. I 1994 var Irving og\xc2\xa0Anthony Hopkins programledere for den\xc2\xa048. Tony-utdelingen i Gershwin Theatre i New York._NEWLINE_Irvings siste Broadway-opptreden var i den amerikanske premieren for\xc2\xa0Tom Stoppards The Coast of Utopia p\xc3\xa5 New Yorks Lincoln Center. I 2009 spilte hun tittelrollen i\xc2\xa0Saint Joan. I mai 2010 spilte hun p\xc3\xa5 Opera Theatre of Saint Louis i rollen som Desiree Armfeldt i Isaac Mizrahis regidebut av\xc2\xa0Stephen Sondheims A Little Night Music. I oktober 2010 hadde Irving en gjesteopptreden i \xc2\xabUnwritten\xc2\xbb, den\xc2\xa0tredje episoden\xc2\xa0av den syvende sesongen av fjernsynsserien\xc2\xa0House M.D.. I 2013 medvirket Irving i en birolle i fjernsynsserien\xc2\xa0Zero Hour._NEWLINE_Amy Irving bor i\xc2\xa0New York City.\n_START_SECTION_\nUtmerkelser\n_START_PARAGRAPH_\nAmy Irving mottok en\xc2\xa0Oscar-nominasjon for beste kvinnelige birolle for sin rolle i filmen\xc2\xa0Yentl, Golden Globe-nominasjoner for rollene\xc2\xa0i filmene\xc2\xa0Anastasia: The Mystery of Anna og\xc2\xa0Crossing Delancey\xc2\xa0og en Obie Award for sin scenefremf\xc3\xb8ring i The Road to Mecca._NEWLINE_Irving er en s\xc3\xa6rstilling ved at hun er en av to personer som har blitt nominert til b\xc3\xa5de en Oscar og en\xc2\xa0Razzie Award for den samme rollen. Irving ble nominert for b\xc3\xa5de beste og verste kvinnelige birolle for sin rolletolkning i\xc2\xa0Yentl. Kun\xc2\xa0James Coco\xc2\xa0har klart det samme for sin tolkning i\xc2\xa0Only When I Laugh. Hun var vinneren av kategorien verste kvinnelige birolle\xc2\xa0ved den f\xc3\xb8rste \xc3\xa5rlige\xc2\xa0Razzie Awards i 1981 for rollen i filmen\xc2\xa0Honeysuckle Rose, hvor hun slo blant annet skuespillerne\xc2\xa0Betsy Palmer for Friday the 13th og\xc2\xa0Elizabeth Ashley for Windows.\n_START_SECTION_\nPrivatliv\n_START_PARAGRAPH_\nAmy Irving hadde et forhold med den amerikanske filmregiss\xc3\xb8ren\xc2\xa0Steven Spielberg fra 1976 til 1980. Hun hadde et kort forhold til\xc2\xa0Willie Nelson, hennes medskuespiller i filmen\xc2\xa0Honeysuckle Rose. Bruddet med\xc2\xa0Spielberg kostet henne rollen som\xc2\xa0Marion Ravenwood i\xc2\xa0Jakten p\xc3\xa5 den forsvunne skatten, som han hadde tilbudt henne p\xc3\xa5 den tiden,\xc2\xa0men de fant sammen igjen og var gift i perioden 1985 til 1989, hvorp\xc3\xa5 hun ved skilsmissen mottok et bel\xc3\xb8p estimert til \xc2\xa0USD 100 millioner etter at en dommer satte til side en\xc2\xa0ektepakt\xc2\xa0som hadde blitt skrevet p\xc3\xa5 en serviett. I 1990 ble hun romantisk og profesjonelt involvert med den brasilianske filmregiss\xc3\xb8ren\xc2\xa0Bruno Barreto; de ble gift i 1996 og skilt i 2005. Hun har to s\xc3\xb8nner, Max Samuel (med Spielberg) (f\xc3\xb8dt 13. juni 1985) og Gabriel Davis (med Barreto) (f\xc3\xb8dt 4. mai 1990). Hun er gift med\xc2\xa0Kenneth Bowser, Jr., en dokumentarfilmprodusent, som er mest kjent for \xc3\xa5 ha laget\xc2\xa0Easy Riders, Raging Bulls: How the Sex, Drugs and Rock 'N' Roll Generation Saved Hollywood, en filmatisering av en bok av Peter Biskind."